क्लाडियस की जन्मभूमि के खिलाड़ी अब एस्ट्रोटर्फ में दिखाएंगे जौहर
स्पोर्ट्स रिपोर्टर | बिलासपुर
शहर के हॉकी प्रेमियों की बहुप्रतीक्षित मांग जल्दी ही पूरी होने जा रही है। बहतराई स्थित राज्य खेल परिसर के हॉकी मैदान में एस्ट्रोटर्फ का निर्माण शुरू हो गया है। यह राज्य का तीसरा हॉकी एस्ट्रोटर्फ होगा। इससे पहले राजनांदगांव और रायपुर में एस्ट्रो टर्फ लग चुका है। खेल परिसर में अंतरराष्ट्रीय हॉकी मैदान बनाने कुछ समय पहले टेंडर जारी हुआ था। इसके निर्माण में 4.63 करोड़ की लागत आएगी।
हॉकी भारत का राष्ट्रीय खेल तो है ही, राष्ट्रीय और अंतरराष्ट्रीय स्तर पर भी इस खेल ने बिलासपुर की पहचान स्थापित की है। लेजली क्लाडियस अविभाजित मध्यप्रदेश का पहला ओलंपियन था, जिसका जन्म शहर में हुआ। इसके बाद अब्दुल गफ्फार खान तथा अन्य खिलाड़ियों ने बिलासपुर का नाम अंतर्राष्ट्रीय स्तर पर रौशन किया। बहरहाल राज्य खेल परिसर में एस्ट्रोटर्फ के लिए मिट्टी खुदाई और लेवलिंग का कार्य शुरू कर दिया गया है। शहर में हॉकी का स्वर्णिम इतिहास रहा है। पुलिस मैदान में अभ्यास कर कई खिलाड़ियों ने सफलता की बुलंदियों को स्पर्श किया और अंतरराष्ट्रीय स्तर पर शानदार उपलब्धियां हासिल कीं। यहां तक कि बिलासपुर से आस्ट्रेलिया गए विदेशी खिलाड़ी ने वहां भी हॉकी की शुरूआत की। हॉकी का क्रेज सुविधाओं के अभाव और क्रिकेट की चकाचौंध में विलुप्त सा हो गया था। लेकिन अब एस्ट्रोटर्फ हॉकी मैदान की सुविधा मिलने से देर से ही सही एक बार फिर बिलासपुर हॉकी के क्षेत्र में अपनी पुरानी प्रतिष्ठा स्थापित करने के लिए कदम बढ़ाएगा। बिलासपुर में 2001 के बाद पुलिस लाइन मैदान को खिलाड़ियों के अभ्यास के लिए खोल दिया गया है। खिलाड़ी यहां हॉकी की बारीकियां सीख रहे हैं। अब एस्ट्रोटर्फ लग जाने से उनके सपनों को पंख लग जाएंगे। बता दें कि 1970 के दशक में यूरोप ने हॉकी में काफी बदलाव किए। वहां एस्ट्रोटर्फ पर हॉकी खेली जाने लगीं। तब से बिलासपुर में हॉकी एस्ट्रोटर्फ की मांग होती रही।
2001 - अभा आमंत्रण कप हॉकी फाइनल में तत्कालीन मुख्यमंत्री अजीत जोगी ने घोषणा की थी कि अगला आमंत्रण कप एस्ट्रोटर्फ में खेला जाएगा। तब से आमंत्रण कप नहीं हुआ।
2002- आमंत्रण कप नहीं हुआ, वजह पुलिस विभाग ने मैदान देना बंद कर दिया। इसमें देश की तमाम बड़ी टीमें भाग लेती थी। तब से अब तक यह बंद है। हाल में पुलिस विभाग ने इस मैदान को खिलाड़ियों के लिए खोल दिया है।
2013- रेलवे ने बजट में एस्ट्रोटर्फ लाया। इसके बाद दो जगह भी तय हुए और 2016 में यह प्रक्रिया समाप्त कर दी गई। बताया गया जगह नहीं मिलने और रेलवे अधिकारियों की उदासीनता के कारण प्रक्रिया समाप्त हुई।
2017 - राज्य खेल परिसर केंद्र में अब एस्ट्रोटर्फ बनना शुरू हो गया है। यह कार्य अनिल बिल्डकॉन दिल्ली की एक कंपनी के साथ मिलकर कर रही है।
जिला प्रशासन ने कैंसिल कर दिया था टेंडर : खेल विभाग के सहायक खेल संचालक ए.एक्का ने बताया कि जिला खेल परिसर में हॉकी एस्ट्रोटर्फ बनाने कलेक्टर रामसिंह ठाकुर के कार्यकाल में एसईसीएल से फंड मांगा गया था। 6 करोड़ रुपए का टेंडर जारी कर दिया गया। रेलवे में पांच साल पहले प्रक्रिया शुरु हुई। बजट स्वीकृत हुआ और सेकरसा के बगल व लोको खोली में स्थान तय करने के बाद प्रक्रिया अधर में लटक कर रह गई।
कब क्या हुआ
राज्य खेल परिसर बहतराई में एस्ट्रोटर्फ लगाने मैदान की खुदाई की जा रही है।
अंतरराष्ट्रीय स्तर के हॉकी मैच आयोजित करने एस्ट्रोटर्फ लगाने के लिए 4.63 करोड़ मंजूर
bho_Deva mai_Deva awa_Deva hin_Deva awa_Deva hin_Deva hin_Deva hin_Deva hin_Deva hin_Deva awa_Deva hin_Deva